Kommissionens forordning (EF) nr. 872/2003

af 20. maj 2003

om særlige foranstaltninger som undtagelse fra forordning (EF) nr. 1371/95, (EF) nr. 1372/95, (EF) nr. 800/1999 og (EF) nr. 1291/2000 i sektoren for æg og fjerkrækød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg(1), senest ændret ved Kommissionens forordning (EF) nr. 493/2002(2), særlig artikel 3, stk. 2, artikel 8, stk. 12, og artikel 15,

under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød(3), senest ændret ved forordning (EF) nr. 493/2002, særlig artikel 3, stk. 2, artikel 8, stk. 12, og artikel 15, og

ud fra følgende betragtninger:

(1) Som følge af udbrud af aviær influenza i Nederlandene er der blevet truffet visse beskyttelsesforanstaltninger på grundlag af Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(4), senest ændret ved Europa-Parlamentets og Rådets direktiv 2002/33/EF(5), og i henhold til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum(6). Kommissionen vedtog beslutning 2003/153/EF af 3. marts 2003 om beskyttelsesforanstaltninger som følge af kraftig mistanke om aviær influenza i Nederlandene(7), ændret ved beslutning 2003/156/EF(8).

(2) Ved Rådets forordning (EØF) nr. 565/80(9), senest ændret ved Kommissionens forordning (EF) nr. 444/2003(10), er der fastsat generelle regler for forudbetaling af eksportrestitutioner for landbrugsprodukter.

(3) Ved Kommissionens forordning (EF) nr. 800/1999(11), senest ændret ved forordning (EF) nr. 444/2003, er der fastsat fælles gennemførelsesbestemmelser for eksportrestitutioner for landbrugsprodukter.

(4) Ved Kommissionens forordning (EF) nr. 1291/2000(12), senest ændret ved forordning (EF) nr. 325/2003(13), er der fastsat fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter.

(5) Ved Kommissionens forordning (EF) nr. 1371/95(14), senest ændret ved forordning (EF) nr. 2260/2001(15), og Kommissionens forordning (EF) nr. 1372/95(16), senest ændret ved forordning (EF) nr. 1383/2001(17), er der fastsat gennemførelsesbestemmelser for ordningen med eksportlicenser for henholdsvis æg og fjerkrækød.

(6) Forekomsten af tilfælde af aviær influenza har fået myndighederne i visse tredjelande til at træffe sundhedsforanstaltninger vedrørende eksporten af æg og fjerkræprodukter fra Nederlandene og andre medlemsstater. Disse foranstaltninger har skadet eksportørernes økonomiske interesser alvorligt. Denne situation har medført en kraftig indskrænkning af mulighederne for at eksportere på de betingelser, der er fastsat i forordning (EF) nr. 1371/95, (EF) nr. 1372/95, (EF) nr. 800/1999 og (EF) nr. 1291/2000.

(7) Disse skadelige følger bør derfor begrænses ved at vedtage særlige foranstaltninger, bl.a. annullering af de udstedte eksportlicenser og forlængelse af visse frister, der er fastsat i forordning (EF) nr. 1371/95, (EF) nr. 1372/95, (EF) nr. 800/1999 og (EF) nr. 1291/2000 vedrørende visse eksportforretninger, der ikke har kunnet afsluttes på grund af de trufne sundhedsforanstaltninger. Det bør især tillades de erhvervsdrivende, der allerede har afsluttet toldbehandlingen med henblik på udførsel eller anbragt varerne under toldkontrol, at nyde godt af forlængelsen af licensernes gyldighedsperiode ved at forlænge den frist for transporten, der er fastsat i forordning (EF) nr. 800/1999.

(8) De særlige foranstaltninger, der fastsættes ved nærværende forordning, bør kun gælde for erhvervsdrivende, der ved hjælp af dokumenter som omhandlet i artikel 1, stk. 2, i Rådets forordning (EØF) nr. 4045/89(18), senest ændret ved forordning (EF) nr. 2154/2002(19), kan bevise, at de ikke har været i stand til at afslutte eksportforretningen inden for den foreskrevne frist som følge af de sundhedsforanstaltninger, der blev truffet over for aviær influenza.

(9) Som følge af den hurtige udvikling i situationen bør nærværende forordning træde i kraft omgående.

(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -

UDSTEDT FØLGENDE FORORDNING:

Artikel 1

1. Denne forordning gælder for de produkter, der er nævnt i artikel 1, stk. 1, i forordning (EØF) nr. 2771/75 og (EØF) nr. 2777/75.

2. Nærværende forordning finder kun anvendelse i tilfælde, hvor eksportører på en for myndighederne i de pågældende medlemsstater tilfredsstillende måde kan godtgøre, at de har været ude af stand til at gennemføre eksportforretninger på grund af de foranstaltninger, der er truffet i overensstemmelse med EF-lovgivningen, eller de sundhedsforanstaltninger, der er truffet af bestemmelsestredjelandets myndigheder som reaktion på afsløringen af tilfælde af aviær influenza i Fællesskabet.

Myndighedernes vurdering baseres på de forretningspapirer, der er nævnt i artikel 1, stk. 2, i forordning (EØF) nr. 4045/89.

Artikel 2

1. På anmodning af licenshaveren annulleres eksportlicenser udstedt i henhold til forordning (EF) nr. 1372/95, som der er ansøgt om senest den 28. februar 2003, og hvis gyldighedsperiode ikke udløb inden den 28. februar 2003, og sikkerhedsstillelsen frigives.

2. På anmodning af licenshaveren forlænges gyldighedsperioden for eksportlicenser, der er udstedt i henhold til forordning (EF) nr. 1371/95, og som der er ansøgt om senest den 28. februar 2003, med

- fire måneder for licenser, der udløber i marts 2003

- tre måneder for licenser, der udløber i april 2003

- to måneder for licenser, der udløber i maj 2003

- en måned for licenser, der udløber i juni 2003.

Artikel 3

1. På anmodning af eksportøren forlænges den frist på 60 dage, inden for hvilken produkterne skal forlade Fællesskabets toldområde, og som er omhandlet i artikel 32, stk. 1, litra b), nr. i), i forordning (EF) nr. 1291/2000 og i artikel 7, stk. 1, og artikel 34, stk. 1, i forordning (EF) nr. 800/1999, til 150 dage for produkter:

- for hvilke toldbehandlingen med henblik på udførsel var blevet afsluttet senest den 28. februar 2003, eller

- som senest den 28. februar 2003 var blevet anbragt under en af de toldkontrolordninger, der er omhandlet i artikel 4 og 5 i forordning (EØF) nr. 565/80.

2. På anmodning af eksportøren og på betingelse af, at han tilbagebetaler eventuelle forudbetalte restitutioner, frigives de forskellige sikkerheder vedrørende eksportforretningerne for produkter:

- for hvilke toldbehandlingen med henblik på udførsel var blevet afsluttet, men som endnu ikke havde forladt Fællesskabets toldområde senest den 28. februar 2003, eller

- som senest den 28. februar 2003 var blevet anbragt under en af de toldkontrolordninger, der er omhandlet i artikel 4 og 5 i forordning (EØF) nr. 565/80.

3. Hvis produkter, der senest den 28. februar 2003 havde forladt Fællesskabets toldområde, og for hvilke toldbehandlingen var blevet afsluttet senest samme dag, genindføres og overgår til fri omsætning i Fællesskabet, skal eksportøren tilbagebetale eventuelle forudbetalte restitutioner, og de forskellige sikkerhedsstillelser vedrørende eksportforretningerne frigives på anmodning af eksportøren.

4. På anmodning af eksportøren kan produkter, der senest den 28. februar 2003 havde forladt Fællesskabets toldområde, og for hvilke toldbehandlingen var blevet afsluttet senest samme dag, genindføres og anbringes i en frizone, på et frilager eller under toldoplagsordningen i højst 120 dage, inden de når deres endelige destination. Betalingen af restitutionen for den faktiske endelige destination eller den for licensen stillede sikkerhed berøres ikke heraf.

Artikel 4

1. For udførsler i henhold til licenser, der er ansøgt om senest den 28. februar 2003, finder følgende bestemmelser i forordning (EF) nr. 800/1999 ikke anvendelse:

- artikel 18, stk. 3, litra a)

- den nedsættelse på 20 %, der er omhandlet i artikel 18, stk. 3, litra b), andet led

- den forhøjelse på 10 %, der er omhandlet i artikel 25, stk. 1

- den forhøjelse på 15 %, der er omhandlet i artikel 35, stk. 1, andet afsnit.

2. Når retten til restitution fortabes, finder den sanktion, der er omhandlet i artikel 51, stk. 1, litra a), i forordning (EF) nr. 800/1999, ikke anvendelse.

Artikel 5

For hvert af de forhold, der er omhandlet i artikel 2 og 3, meddeler medlemsstaterne hver torsdag Kommissionen, hvor store mængder produkter der har været berørt heraf i den foregående uge, med oplysning om licensernes udstedelsesdato.

Artikel 6

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. maj 2003.

På Kommissionens vegne

Franz Fischler

Medlem af Kommissionen

(1) EFT L 282 af 1.11.1975, s. 49.

(2) EFT L 77 af 20.3.2002, s. 7.

(3) EFT L 282 af 1.11.1975, s. 77.

(4) EFT L 224 af 18.8.1990, s. 29.

(5) EFT L 315 af 19.11.2002, s. 14.

(6) EFT L 18 af 23.1.2003, s. 11.

(7) EUT L 59 af 4.3.2003, s. 32.

(8) EUT L 64 af 7.3.2003, s. 36.

(9) EFT L 62 af 7.3.1980, s. 5.

(10) EUT L 67 af 12.3.2003, s. 3.

(11) EFT L 102 af 17.4.1999, s. 11.

(12) EFT L 152 af 24.6.2000, s. 1.

(13) EUT L 47 af 21.2.2003, s. 21.

(14) EFT L 133 af 17.6.1995, s. 16.

(15) EFT L 305 af 22.11.2001, s. 11.

(16) EFT L 133 af 17.6.1995, s. 26.

(17) EFT L 186 af 7.7.2001, s. 26.

(18) EFT L 388 af 30.12.1989, s. 18.

(19) EFT L 328 af 5.12.2002, s. 4.